Ti Abril Dagiti Daniw
gapu iti pannakalipat iti apagdarikmat)
1.
Apokalipsis ti suratmo, kabsat
Paripirip nga adal
Manipud kadagiti rekkang
Dagiti nalagalaga nga ayat,
Pangiyiladan iti duri a pilkuen ni rigat
Manipud kadagiti sagawisiw
Iti buddak a sipnget
Dagiti antigo a tagainep,
Timek a panglamlamiong
Iti mabibbibi a rikna no
Dumuko dagiti dudungso
Kalpasan ti nalabon a padaya
Dagiti linabag ti napalabas, padaya
Dagiti tineggedan a paggaak
Dagiti makilumlumba iti oras
Ditoy a disso dagiti de-rosas
Nga araraw para iti kalkalainganna
A pannakatupektupek dagiti isem,
Pannakabsog, inana, ridep.
Anian ta iti agpang ti Malasiqui
Ken tay ili ti Cagayan a nagabrasaan,
Adu ta adu dagiti sao a nagkurang,
Panunot a nagkibaltang,
Isip a nangiyaw-awan,
Nakem a pinanawan,
Lagip a kinamalala dagiti sabali pay a sao,
Balikas nga aramid a rangtay metten
Ti ginasunggasut nga ipapanaw,
Ti ginasunggasut met a panagkawili
Tapno itagbat manen kadagit ladrilio
Dagiti siniglo a saritatan ita
Dagiti isawang a nasken ken rumbeng
Dagiti isawang a nasken gapu ta rumbeng
Dagiti isawang a rumbeng gapu ta nasken
Kas ti panangitukit dagiti lagip
Iti bengkag dagiti umanangsab a tagainep
Dagiti mannaniw a nakamurmurayen a kas kenka
Dagiti mannarita a nakariingen a kas kenka
Dagiti kabsat a sindadaan a makigamulo
Iti awanan gibus a panagitukit a kas kenka!
2.
Awatem ngarud, adi a mannaniw,
Daytoy anting-anting manipud iti padeppa
Dagiti sarindaniw a nailansa.
Addaan bileg daytoy anting-anting,
Kas ti bileg dagiti orasion a nagapon
Kadagiti trianggulo a bendision
Dagiti dios a nakabakasion,
Agilad-iladda man ditoy kapanagan
Dagiti mannanakaw iti aldaw,
Mannanakaw kadagiti raya ti agsapa,
Daytay mangisagot iti bara iti ulila
A barukong, derrep met a kasingin
Dagiti makatalimudaw a pannakaisungsong
Dagiti saoyo, dakayo a mannaniw iti sardam,
Dakayo a sandi dagidi mannaniw iti paraangan,
Dakayo a bugawbugaw ti kananakem
Dakayo a mangikarkari iti makaagas a saem.
3.
Agkitatanto man ngarud, adi a mannaniw,
Kadagiti paulo dagiti putarem a pasablog,
Panggutigotmo iti rugso a matmaturog.
Ngem yagawam kadi, adi a mannaniw,
Yagawan nga igamer iti putar a daniw
Daytay apokalipsis ti sisusugat a paliiw.
Aurelio S. Agcaoili
Torrance, CA
Nob. 19, 2004
2 comments:
- abril said...
-
manong...manongko, aya, di mabubos a panagyaman 'toy daniw a sagutmo itoy numo, wen, manong, talaga a nabayagen daydi naudi a panagkikitatayo, ngem nagtalinaed nga umang-anges iti lagip dagiti diskurso ti rebolusionario a daniw a lekturam idiay malasiqui...iti sabali pay a lekturam idiay ballesteros a nangtrataram iti gidiat ti prosa ken daniw, a nangkatawaak met iti bagik iti kabassit pay iti ammok maipapan iti daniw...manong, Dios ti agngina iti pammakaritmo...ti Apo ti kankanayon koma a mangbendision kadakayo.
- November 22, 2004 at 7:23 AM
- ariel said...
-
patgek nga abril:
ala, ditay kadi tallikudan daytoy misiontayo iti arte, literatura ken kannawid. sapay ta makapudnoak met iti ar-aramidek. addanto panawen a panagkikita manen. agyamanak iti kararagmo, adingko.
saludannaka ti apo a mannakabalin.
manong A
- November 22, 2004 at 1:13 PM
ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ast_Latn nus_Latn mos_Latn eng_Latn eng_Latn unk ilo_Latn eng_Latn eng_Latn unk ilo_Latn ilo_Latn ilo_Latn ilo_Latn dan_Latn